Un gol fantasime cuintri, un rigôr a pro che nol ven dât e une partide zuiade par sigûr in maniere no masse brilante e cence continuitât.
La prime partide dal 2015 dal Udin e fâs indenant elements za viodûts vie pal an passât, cun decision arbitrâls une vore discutibilis te forme e te sostance e cun limits tecnics, tatics e carateriâi.
In principi la Rome e fâs zirâ di plui la bale, soredut in orizontâl, intant che i parons di cjase a somein jessi in vuaite, a tignî di voli i aversaris, in spiete di colpîju magari cuntune verticalizazion puartade indenant di Widmer. Intal prin cuart di ore chei che si metin plui in mostre a son il romanist Pjanic e il blanc e neri Kone. Doi minûts plui indenant e rive la conclusion cul cjâf di Astori suntune punizion di Totti: la bale e sbat su la travierse e po e cole par tiere. Dentri de puarte o su la rie blancje? Intant che Karnezis le brinche, l’arbitri Guida e il so assistent Maresca sul imprin a mostrin di vê lis ideis claris, stant che il zûc nol ven fermât. Però tal zîr di un doi seconts, sburtât des protestis dai zuiadôrs de Rome, il diretôr de gare al mude ategjament e al decît pe convalide, cundut de opinion diferent dal so colaboradôr che al è dongje de puarte.
L’Udin al patìs il colp ma al prove a cambiâ daurman il risultât: prime une conclusion di Widmer e ven salvade di De Rossi, po dopo a rivin un tentatîf di Kone e soredut une ocasion par Gabriel Silva suntun assist preseôs di Di Natale. Nuie ce fâ: il prin timp si siere sul un a zero pe Rome, che prime de polse e prove in cuintripît cun Iturbe e cun Totti.
Il secont timp al è plui gnervôs e mancul interessant in tiermins tecnics. Te sô prime part a son plui barufis e pachis che zuiadis e azions. Lis robis a van in miôr plui indenant, ma dome in tiermins relatîfs, stant che lis dôs scuadris a rivin miôr a disfâ lis iniziativis aversaris che a meti adun lis azions propriis.
L’Udin al à chê di cirî l’un a un, ma la Rome si difint e e rispuint cun bogns risultâts. I minûts a passin e i ospits a deventin plui pericolôs, cun Iturbe, cun Totti e cun Pjanic, ancje se Karnezis al ten la situazion sot control e di chê altre bande Geijo si fâs viodi in atac.
Cinc minûts prime de fin Emanuelson al bute jù Kone te aree di rigôr e Guida nol viôt e nol sivile. Evidentementri al è destin che le Rome e vinci… Però dome par un a zero: cun di fat i ultins doi atacs dai ospits – cul stes Emanuelson e cun Florenzi – a vegnin neutralizâts di Karnezis.
La setemane che e ven l’Udin al zuiarà cul Sassuolo.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn